燈下見梅花
作者：劉才邵
朝代：宋

paragraphs: 沉沉永夜成清聚，翠箔護寒風力住。
疏響遥傳玉漏聲，華燈屢續蘭膏炷。
瓊枝亭亭浸清泚，浮香漠漠輕來去。
晴虹神彩正超絕，素練肌膚無點污。
體輕難便有行雲，光透只應緣飲露。
珠宫宴罷恰歸時，瑤臺月下相逢處。
斜輝耿耿照冰姿，清影重重雜香霧。
除著參差仙子似，謾矜淡竚人間誤。
但令綺席借餘光，誰管玉顔生暗妬。
竹外斜枝太幽獨，溪邊寒影饒高趣。
何當盡取貢玉堂，免使空傷碧雲暮。